Kuritegu (Taani teleseriaal)

Kirjutamine

Sarja autor ja peastsenarist Søren Sveistrup tegi koostööd Sarah Lundi osatäitja Sofie Gråbøliga, et luua Lundi karakter. Kui stsenaristid kavatsesid sarja sisse kirjutada, et Lundil võis olla afäär kohaliku poliitiku ja peamise kahtlusaluse Troels Hartmanniga, tormas Gråbøl stsenaristide büroosse. Pärast nendega vestlemist otsustasid stsenaristid Lundi ja Hartmanni afääri sissekirjutamisest loobuda.

Filmimine

Sofie Gråbøli jaoks oli emotsionaalselt ükskõikse Lundi näitlemine alguses keeruline. Ta sai sellega hakkama, kui taipas, et ainsad inimesed, kes sarnanesid Lundiga, olid mehed, keda ta tundis. Ta hakkas "käituma nagu mees" seni, kuni tegelane hakkas ilmet võtma.
Esimese hooaja filmimise ajal hoidis Sveistrup mõrvari isiku ja isegi mõned süžeepöörded osatäitjate, sealhulgas ka Gråbøli eest saladuses. Gråbølile öeldi vaid, et tema tegelaskuju pole mõrvar. Näitlejad said stsenaariumid kätte sarja osade kaupa ja lühikest aega enne selle filmimise alustamist.

Sisu

Juhtivinspektor Sarah Lund ootab oma viimast päeva Kopenhaageni politseis, et seejärel kolida Rootsi ja asuda tööle Rootsi politseisse. Ootamatult lüüakse ta plaanid segamini. 19-aastane Nanna Birk Larsen jääb kadunuks ja leitakse vägistatult ja mõrvatult. Lund peab koos inspektor Jan Meyeriga juurdlust juhtima hakkama ja varsti avastatakse, et mõrvar on väga tark ja ohtlik. 
Samal ajal on kohalik poliitik Troels Hartmann räpase valimisvõitluse keskmes. Ootamatult seovad asitõendid ta Lundi juurdlusega, mis keerab valimiskampaaniale tuure juurde. Kõige selle keskel üritavad Nanna sõbrad ja pere neiu surmaga toime tulla.
20 päeva jooksul jätavad Lund ja Meyer üksteise järel kahtlusaluseid kõrvale ja üritavad mõrvarit jahtides toime tulla vägivalla ja poliitilise survega.

Teine hooaeg

Sarja teine hooaeg, "Kuritegu II", leiab aset kaks aastat pärast esimese hooaja sündmusi ja koosneb kümnest jaost.

Sisu

Pärast Larseni mõrvajuurdluse lõppu on Sarah Lundi auastet alandatud ja ta töötab Lõuna-Taanis Gedseri linnas passikontrollis. Ootamatult külastab teda Lundi eelmise ülemuse Lennart Brixi ülesandel inspektor Ulrik Strange, kes palub ta abi advokaat Anne Dragsholmi mõrva lahendamisel. Kuigi alguses pole Lund sellest huvitatud, otsustab ta siiski juurdlusega liituda ja avastab peagi, et peamine kahtlusalune, Dragsholmi abikaasa, ei ole mõrvar. Samal ajal kahtlustab Taani uus justiitsminister Thomas Buch, et tema eelkäija aitas kinni mätsida Afganistani massimõrva, kus osalesid Taani sõdurid.

Sisu

Sarja viimasel hooajal viib kolmikmõrv Lundi majanduskriisi käes vaevlevasse finantskogukonda. Lundil on ambitsioonid uuele elustiilile ja ametikõrgendusele, aga samal ajal peab ta vaeva nägema, et säilitada suhted oma poja Markiga. Juurdlus viib ta kokku julgeolekus töötava endise kallima Mathias Borchiga. Kui Emilie Zeuthen, rikka ärimehe tütar röövitakse, on valitsus kokkukukkumise äärel, sest peaminister, kes sõltub majandusreformide läbiviimisel Zeutheni toetusest, avastab, et ta enda poeg on juurdlusse segatud. Kui tüdruk leitakse ja inimröövija surma saab, annab Lund oma parima, et sarimõrvar, keda ta jälitab, karistuseta ei pääseks.

Rahvusvaheline edu

Kuritegu sai välismaal väga edukaks ja sarja kahe esimese hooaja eetriõigused on müüdud 120 riigi televisioonile. Samuti elavnes märgatavalt Sarah Lundi üheks visuaalseks tunnuseks olnud fääri mustriga kampsunite müük.
 
„"See on esimene kord, kui mõrva uurimine on jaotatud 20 osaks. Teistes sarjades on üks tapmine ühe osa peale. Lisaks on meil kolm tegevusliini – mida tähendab mõrv politseinikule, mida see tähendab ohvri vanematele ja mida see tähendab poliitikutele. Asi ei ole ainult mõrvari leidmises. See on tähtis, aga pole tähtsaim."“
 – Sarja produtsent Piv Bernthi arvamus selle kohta, miks sari nii populaarseks sai.